Поштованe колегинице и колеге,

Одлукама Председништва ГАС СЛД 67. ГАН ГАС СЛД ће бити одржана **23. и 24. маја 2024. године** у Хотелу „***Crowne Plaza“*** у Београду.

**Овогодишња ГАН је одлуком Председништва, посвећена доајену српске гинекологије, др Паји Момчилову**.

**Предложене теме за 67. ГАН ГАС СЛД су:**

1. **Савремено вођење трудноће**
2. **Менопауза**
3. **Изузетна казуистика**
4. **Историја гинекологије и акушерства**

На молбу бројних колега, рок за пријем готових радова је продужен до **29.04.2024.године**. Како би се испоштовали рокови Редакционог одбора и Здравственог савета Србије за акредитацију радова и предавања на Гинеколошко акушерској недељи и како би радови могли да буду штампани у Зборнику, молимо да се овај рок поштује, јер не постоје технички услови да он буде продужен.

Радове слати писане ћирилицом у МS Word, Times New Roman, фонт 12, са проредом 1,5. Латински називи писани латиницом, у истом фонту, италик, по потреби болдовани. Радови су ограничени на дужину до 5 страница А4 формата. Табеле урађене у MS Word, по истим правилима. Имена аутора и коаутора са обавезним називима установа у којима раде, без истицања титула. Литература до 5 навода, а уводна предавања и предавања по позиву до 8 навода. Користити обавезно при писању слова Ш, Ч, Ћ, Ђ, Љ и Њ, јер транслатор у противном неће моћи да их транскрибује и такви радови ће бити враћени ауторима на дораду. **Ради правовременог добијања акредитација и бодовања аутора и коаутора, радове пропратити биографијом аутора и/или презентера рада.** У напомени назначити за коју тему и који облик презентације је рад намењен (усмену или постер).

Предавања по позиву, као и предавања у оквиру округлих столова, су временски ограничена на највише 12 минута.

Радови који се излажу на 67. ГАН ГАС у виду слободног саопштења, усмене презентације, треба да буду пропраћени слајд презентацијом у трајању до 5 минута. Сваки аутор је дужан да обезбеди презентацију свог рада, било лично или преко најављеног презентера. Ауторима који то не ураде ће бити онемогућено објављивање и штампање радова на наредне две ГАН ГАС СЛД, према одлуци Председништва од 4.10.2013. године

Шаблон за биографије преузети са сајта СЛД, подсајта ГАС СЛД //[ginekoloska.sld.org.rs](http://ginekoloska.sld.org.rs/)//, као и са Facebook профила ГАС СЛД https://www.facebook.com/gassld.

Радове слати искључиво на мејл адресу ГАС СЛД:

(gin.ak.sek.radovi@gmail.com), са напоменом *Рад за 67. ГАН ГАС.*

Један аутор може имати два рада. Уколико се појави више радова, аутор ће морати да одлучи који ће бити штампан у Зборнику радова. Уколико то не учини Редакциони одбор задржава право да то учини, према свом мишљењу.

Списак прихваћених радова ће бити постављен на подсајт ГАС СЛД, као и на друштвене мреже, са именима првих аутора најдаље до 09.05.2024. године, у зависности од резултата рецензије радова и времена потребног да се она уредно заврши.

Сви аутори који желе да конкуришу за награду Академик Берислав Берић, потребно је да при слању свог рада то и наведу.

Котизација за учешће на 67. ГАН ГАС СЛД је 6.000 динара за докторе специјалисте гинекологије и акушерства који су чланови СЛД, а за пензионере, докторе на специјализацији, као и клиничке докторе 3.000 динара. За учеснике који нису чланови СЛД, котизација је 12.000 динара, док је котизација за стране учеснике 100 евра у динарској против вредности, на дан уплате (одлука Председништва ГАС СЛД од 7.11.2013.).

Уплате се могу извршити на жиро рачун 205-8041-21, сврха уплате – котизација за 67. ГАН ГАС СЛД, позив на број 925/22.

Услов за учешће на 67. ГАН ГАС, поред уплаћене котизације биће и измирена чланарина према СЛД за 2023. годину. Ауторима који не измире обавезе према СЛД до 29.04.2024. године, радови неће бити штампани у Зборнику радова 67. ГАН, а према одлуци Председништва ГАС СЛД од 24.01.2013. године.

Сертификате са састанака које организује ГАС СЛД или друге секције СЛД, могу подићи само чланови СЛД који су учествовали на њима и који редовно измирују своје обавезе, уплатом чланарине. Чланарина се може уплатити преко платног списка, административном обуставом, у целости или у 12 једнаких рата, или личном уплатом на жиро рачун СЛД 205-8041-21, са позивом на број 025/2021 за чланове ГАС. Чланарина износи 6.000 динара, за годину дана, а за незапослене докторе бесплатна уз обавезно достављање потврде о незапослености.

Молимо све чланове СЛД, а посебно делегате Скупштине ГАС СЛД и чланове Председништва ГАС СЛД да провере стање уплата чланарине за 2023. и 2024. годину и испуне своје обавезе на време, како не би имали проблема приликом обављања активности у оквиру Секције, али и СЛД.

Ажурирани списак чланова који су редовно измирили своје обавезе је постављен на подсајт ГАС СЛД (***Председништво и чланови***), као и на страницама друштвених мрежа, да би заинтерсовани могли пратити стање својих уплата и дуговања.

**Председница**

**Гинеколошко-акушерске секције**

**Проф. др Оливера Контић-Вучинић**